b"\n_START_ARTICLE_\nAimo Sakari\n_START_SECTION_\nVida i obra\n_START_PARAGRAPH_\nSakari estudi\xc3\xa0 lleng\xc3\xbces cl\xc3\xa0ssiques a l'institut de Wyborg i filologia rom\xc3\xa0nica a la Universitat de H\xc3\xa8lsinki amb Arthur L\xc3\xa5ngfors en una universitat que gaudia d'una bona escola de filologia cl\xc3\xa0ssica i rom\xc3\xa0nica, amb professors com Veikko V\xc3\xa4\xc3\xa4n\xc3\xa4nen i altres. De 1937 a 1941 i de 1945 a 1958, interromput pel servei a la guerra, fou lector de fin\xc3\xa8s a l'Institut des langues orientales (Inalco) de Paris. All\xc3\xa0 estudi\xc3\xa0 amb Clovis Brunel, Jean Bouti\xc3\xa8re, Pierre Fouch\xc3\xa9, Mario Roques i F\xc3\xa9lix Lecoy. El 1956 obtingu\xc3\xa9 el grau de doctor amb una tesi que consistia en l'edici\xc3\xb3 de l'obra d'un trobador: Po\xc3\xa9sies du troubadour Guillem de Saint-Didier. De 1958 a 1981 fou professor de franc\xc3\xa8s i alemany a l'institut de Jyv\xc3\xa4skyl\xc3\xa4; i a partir de 1961 s'incorpor\xc3\xa0 a la tot just creada Universitat de Jyv\xc3\xa4skyl\xc3\xa4, on fou professor de Filologia rom\xc3\xa0nica de 1966 a 1977, data de la seva jubilaci\xc3\xb3. Tamb\xc3\xa9 en fou deg\xc3\xa0 de la Facultat de lletres i ci\xc3\xa8ncies humanes, i vicerector. De 1977 a 1980 fou encara professor a la Sorbona. Durant el per\xc3\xadode 1981-1990 fou vicepresident de l'Associaci\xc3\xb3 Internacional d'Estudis Occitans (AIEO)._NEWLINE_Contribu\xc3\xad tamb\xc3\xa9 al coneixement de la llengua i literatura fineses a Fran\xc3\xa7a, amb les seves estades docents i amb les traduccions, i tamb\xc3\xa9 a la inversa, al coneixement de la literatura i llengua franceses a Finl\xc3\xa0ndia."